Diari Oficial de la Generalitat Valenciana


Sumari del DOGV 8668, del 31-10-2019 (2019/10491)

LLEI 7/2019, de 24 d'octubre, de la Generalitat, per la qual es deroga la disposició addicional cinquena de la Llei 14/2010, de 3 de desembre, d'espectacles públics, activitats recreatives i establiments públics.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2019/10/24/7/dof/vci/html**

### Dades del document

Número de DOGV
:   8668

Data del DOGV
:   31-10-2019

Secció del DOGV
:   I. DISPOSICIONS GENERALS

Número del document
:   2019/10257


Data del document
:   24-10-2019

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * indústria cinematogràfica
    * administració local
    * cura de la salut
    * metge
    * horari comercial
    * espectacle esportiu
    * institució pública
    * establiment de jocs
    * indústria gastronòmica
    * cura d'infermeria
    * manifestació cultural
    * ludoteca
    * legislació
    * espectacles
    * instal·lació esportiva

LLEI 7/2019, de 24 d'octubre, de la Generalitat, per la qual es deroga la disposició addicional cinquena de la Llei 14/2010, de 3 de desembre, d'espectacles públics, activitats recreatives i establiments públics. [2019/10073]  
Sia notori i manifest a tots els ciutadans i totes les ciutadanes que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
  
PREÀMBUL  
  
La Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, va introduir en l'article 12 una nova disposició addicional en la Llei 14/2010, de 3 de desembre, d'espectacles, activitats recreatives i establiments públics de la Comunitat Valenciana. En virtut d'aquesta modificació, es va establir una nova regulació relativa a la celebració dels festejos taurins tradicionals (bous al carrer), per als quals l'organitzador, en compliment d'aquesta, haurà de disposar d'un servei mèdic atès per personal mèdic i personal d'infermeria.  
D'aquesta manera, la disposició addicional cinquena de la Llei 14/2010, de 3 de desembre, de la Generalitat, preveu que el personal dels serveis medicoquirúrgics, tant en instal·lacions permanents com temporals o mòbils, constarà almenys del cap del servei medicoquirúrgic, que serà llicenciat en medicina amb l'especialitat de cirurgia general o traumatologia, la funció del qual serà la de responsable de les actuacions medicoquirúrgiques que es deriven de l'espectacle; un ajudant, que tindrà la titulació de llicenciat en medicina, la funció de la qual serà la d'ajudar als actes mèdics que es produïsquen en l'espectacle; un diplomat (graduat) universitari en infermeria o ajudant tècnic sanitari i personal auxiliar. Així mateix, es disposa que la persona que ostente la direcció del servei mèdic haja de tenir coneixements en suport vital avançat i formació en matèria d'assistència mèdica a ferits en festejos taurins, amb certificat emès pel seu col·legi professional o pels organismes oficials competents.  
Posteriorment, es va introduir en la Llei 14/2010, de la Generalitat, una moratòria per al compliment del que hi ha disposat en la disposició addicional cinquena, des de l'1 de gener de 2018 a l'1 de gener de 2020.  
La derogació que es planteja en aquesta iniciativa legislativa es fonamenta, entre altres arguments, en el fet que la referida disposició addicional preveu un contingut impossible de complir atesos els terminis existents, l'ingent nombre de festejos de bous al carrer que s'organitzen a la Comunitat al llarg de l'any, el reduït nombre de personal mèdic qualificat exigit en aquella i en la labor real que l'equip sanitari ha d'exercir sense perjudici que, en un futur, es proposen totes les iniciatives siguen oportunes per a augmentar-hi la seguretat, tant per al personal sanitari com per als ciutadans.  
D'altra banda, amb més motiu, cal assenyalar que, atesa la importància i la rellevància social i cultural dels festejos taurins tradicionals (bous al carrer), resulten necessaris la deguda protecció i el suport a aquests festejos per part de les administracions públiques, atès el gran valor que tenen, protecció i suport que ha de manifestar-se en diferents aspectes com en el seu reconeixement com a senya cultural o a l'hora de facilitar-ne la realització i el desenvolupament.  
I és precisament aquest últim aspecte el que resulta perjudicat per la disposició que ara es pretén derogar, ja que les exigències introduïdes poden acabar dificultant en la pràctica la celebració d'aquests festejos tradicionals.  
Tenint en compte que la normativa vigent garanteix adequadament la seguretat en els diferents vessants amb relació a l'organització i el desenvolupament d'aquests festejos tradicionals, s'estima no sols innecessari sinó també perjudicial el manteniment d'una nova regulació que va en directe perjudici de la celebració dels bous al carrer.  
Per tot això es considera oportú i necessari derogar l'esmentada disposició addicional cinquena de la Llei 14/2010, de 3 de desembre, d'espectacles públics, activitats recreatives i establiments públics.  
  
Aquesta llei consta d'un article únic i d'una disposició final única.  
  
  
Article únic  
Queden derogades la disposició addicional cinquena i la disposició transitòria sisena de la Llei 14/2010, de 3 de desembre, d'espectacles públics, activitats recreatives i establiments públics.  
  
  
Disposició final única  
  
Aquesta llei entrarà en vigor l'endemà que es publique en el Diari Oficial de la Generalitat Valenciana.  
  
Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir esta llei.  
  
València, 24 d'octubre de 2019  
  
El president de la Generalitat  
Ximo Puig i Ferrer


Còpia Permalink ELI